Skibonit idømt 14 dages betinget fængsel for at fælde byens juletræ med en sav

En 26-årig mand fra Skive har fået 14 dages betinget fængsel for at have savet det store juletræ på byens torv omkuld efter en fugtig aften sidste år. Det skriver Skive Folkeblad.

Den urbane skovhugger forårsagede skader for 15.000 kroner, da han gik i gang med sin fukssvans. Den 26-årige blev efterfølgende udpeget, og han erkendte sig skyldig og erklærede sig klar til at betale erstatning.

Den 26-årige forklarede, at han havde været i byen og fået lidt at drikke, da han ved 2-tiden natten til den 11. december kom i tanke om, at det kunne være sjovt at fælde byens juletræ, hvorefter han hentede saven i sin bil. Han understregede i retten, at han var alene om det.